钦定古今图书集成/理学汇编/经籍典/第137卷 > 《时迈三》
## 钦定古今图书集成/理学汇编/经籍典/第137卷 > 《时迈三》

魏文侯欲置相，召李克问曰：“寡人欲置相，非翟璜则
魏成子，愿卜之于先生。”李克避席而辞曰：“臣闻之，卑
不谋尊，疏不间亲。臣，外居者也，不敢当命。”文侯曰：“先
生临事勿让。”李克曰：“夫观士也，居则视其所亲，富则
视其所与，达则视其所举，穷则视其所不为，贫则视
其所不取，此五者足以观矣。”文侯曰：“请先生就舍，寡
人之相定矣。”李克出，遇翟璜，曰：“今日闻君召先生而
卜相，果谁为之？”克曰：“魏成子为之。”翟璜悖然作色曰：
“吾何负于魏成子？西河之守，吾所进也。君以邺为忧，
吾进西门豹；君欲伐中山，吾进乐羊；中山既拔，无守
之，吾进先生；君欲置太子傅，吾进赵苍。皆有成功就
事，吾何负于魏成子？”克曰：“子之言，克于子之君也，岂
比周以求大官哉？君问置相非成则璜，二子何如？臣
对曰：‘君不察故也。居则视其所亲，富则视其所与，达
则视其所举，穷则视其所不为，贫则视其所不取，五
者以定矣，何待克哉’？”是以知魏成子为相也。且子焉
得与魏成子比？魏成子食禄日千锺，什一在内，以聘
约天下之士，是以得“卜子夏、田子方、段干木，此三人，
君皆师友之，子之所进，皆臣之子，焉得与魏成子比
乎？”翟璜逡巡再拜曰：“鄙人固陋，失对于夫子。《诗》曰：‘明
昭有周，式序在位’。”